**ПРОЕКТ!**

**М О Т И В И**

**към законопроект за изменение и допълнение на Закона за опазване на околната среда**

Законопроектът за изменение и допълнение на Закона за опазване на околната среда има за цел облекчаване на административната тежест за бизнеса, като създаде оптимални условия за инвеститорите и същевременно запази законовите изисквания, гарантиращи ефективен контрол.

С предложенията се урежда възможността за обединена процедура, когато е налице инвестиционно предложение, което подлежи на задължителна ОВОС, комплексно разрешително и/ или доклад за безопасност в случаите, когато едно предприятие е с висок рисков потенциал. Процедурата е опционална и се провежда по искане на възложителя.

Сега в ЗООС е уредена всяка от тези процедури поотделно и следват една след друга. При подробен анализ на процедурите се вижда, че законоустановените срокове за всяка от тях са минимум шест месеца. Също така, част от документите и информацията, задължителни за представяне при процедура по ОВОС се изискват и при всяка една от другите две процедури. Консултациите с обществеността и другите ведомства също се изискват за всяка от процедурите и отнемат по около 2 месеца. С предложеното обединение се предоставя възможност за информиране в цялост на засегнатата общественост и другите институции и гарантиране на комплексен подход при оценката на риска за околната среда и човешкото здраве.

В глава шеста се урежда специален ред, който се отнася за инвестиционно предложение, което подлежи на задължителен ОВОС и поне на една от двете процедури- комплексно разрешително или доклад за безопасност в случаите, когато едно предприятие е с висок рисков потенциал. Този ред се отнася и за инвестиционно предложение, което подлежи и на трите процедури.

Запазва се сега действащия ред, в случаите когато едно инвестиционно предложение подлежи единствено на ОВОС.

Обединената процедура е уредена в чл.94, ал.1 т.8, като практически се създават допълнителни изисквания в хода на процедурата в ОВОС, който не се променя. С постановяването на решението по ОВОС се прави заключение и по отношение на доклада за безопасност по процедурата по чл.109 и /или по отношение на процедурата по чл.117.

Доколкото доказателствата за изпълнение на изискванията по трите процедури се събират и оценяват само в рамките на процедурата по ОВОС, това води до намаляване на общата продължителност с два или три пъти. Същевременно, новата процедура не води до затруднение на оценяващата администрация, тъй като основната промяна от тази гледна точка е съвпадане на етапите и едновременно провеждане.

Обединената процедура допринася за подобряване на бизнес климата като цяло, тъй като съкращава съществено сроковете, създава устойчивост на административните актове, като не на последно място спестява разходи на инвеститорите. Когато е налице решение по обединена процедура, това е гаранция за изпълнени изисквания по отношение на опазване на околната среда и човешкото здраве и е своеобразна гаранция за следващ етап-разрешение за строеж и ползване.

Компетентен орган, в случаите на обединяване на процедурите е министърът на околната среда и водите.

Обединената процедура е в съответствие с изискванията на европейското законодателство и отправените препоръки на ЕК - в работен документ, преглед на изпълнението на политиките на ЕС в областта на околната среда.

Допълнително с предложения законопроект се предвижда прехвърляне на компетенциите във връзка с указване на конкретна процедура по комплексни разрешителни (КР) от МОСВ в ИАОС. В действащия към момента ЗООС компетентен орган за издаване, преразглеждане и актуализиране и отмяна на КР е изпълнителния директор на Изпълнителната агенция по околна среда (ИАОС). В случаите на планирана промяна от страна на операторите, министърът на околната среда и водите дава указания за вида на процедурата – издаване на КР или преразглеждане и актуализиране. Чрез прехвърляне на компетенциите от МОСВ в ИАОС се въвежда принципа на обслужване „на едно гише“ и въвеждането на един компетентен орган по отношение процедурите по КР. Промяната ще доведе и до намаляване на общата продължителност на процедурите по КР.

С проекта на Закон за изменение и допълнение на Закона за опазване на околната среда се изпълняват и Протоколно Решение № 28 от 28 юни 2017 г. на Министерския съвет във връзка с намаляване на административната и регулаторната тежест върху гражданите и бизнеса, Решение № 338 на Министерския съвет от 2017 г. за приемане на мерки за намаляване на административната тежест върху гражданите и бизнеса чрез премахване на изискването за представянето на някои официални удостоверителни документи на хартиен носител, Решение № 496 на Министерския съвет от 2017 г. за изпълнение на Решение № 338 на Министерския съвет от 2017 г. и съгласно Приоритет № 39 в областта на околната среда от Програмата за управление на правителството на Република България за периода 2017 – 2021 г.